text: Camilla Pedersen går efter drømmen på Hawaii
  08 oktober 2016 kl. 06.50
  Den seje triatlet fra Esbjerg deltager lørdag i VM på ironman-distancen.
  Hendes kamp tilbage fra en alvorlig ulykke til verdenseliten i triatlon har været beskrevet mange gange, og lørdag kan Camilla Pedersen så igen forsøge at overgå sig selv ved den legendariske konkurrence på Hawaii.
  Camilla Pedersen har de sidste par uger trænet på Hawaii og forberedt sig til den konkurrence, som har allermest prestige, og som de fleste triatleter helst vil vinde.
  Esbjerg-triatleten deltog sidste år for første gang i konkurrencen på Hawaii efter ulykken i september 2013.
  En ulykke hvor hun lå i koma efter alvorlige kvæstelser og blødninger i hjernen.
  Løbet på Hawaii er på den fulde Ironman-distance.  Det vil sige 3800 meter svømning, 180 kilometer cykling og så afsluttes der med et maratonløb på 42,195 kilometer.
  Startskuddet på Hawaii er lørdag klokken 18.30 dansk tid.
  
  